Groot opwinding toe Cyril in Kaap inkopies doen | Netwerk24
Groot opwinding toe Cyril in Kaap inkopies doen
Deur Marietjie Gericke 14 Februarie 2020 22:02
Pres. Cyril Ramaphosa het vir groot opwinding gesorg toe hy op Valentynsdag by die Jack Hammer's-ysterwarewinkel in Kaapstad opgedaag het om houtgom, 'n boor wat met batterye werk en 'n stel boor- en skroewedraaierpunte te koop.
'n Glimlaggende pres. Cyril Ramaphosa Vrydagoggend saam met klante in 'n ysterwarewinkel in Tuine, Kaapstad.
Dit dui oënskynlik daarop dat hy ook 'n doen-dit-self-entoesias is , sê Johan Erlank, bestuurder van Jack Hammer's in Tuine.
Hy sê daar was behoorlik 'n chaos in die winkel toe die president Vrydag om 10:00 doodluiters daar ingestap kom.
Daar het gou mense om die president saamgedrom om te gesels en selfies te neem.
" 'n Mens kon nie glo dat hy vroegoggend al weer so breed glimlag in 'n winkel saam met mense ná die staatsrede van die vorige aand nie, sê Erlank.
"Ek het hom persoonlik bedien. Hy moes net vir my gevra het vir ducktape om Julius Malema (wat saam met die EFF die staatsrede vir langer as 'n uur vertraag het) se mond toe te plak! Ek sou dit aan hom verkoop," skerts Erlank.
Hy sê dit was te lekker om te sien hoe gaaf die president met die mense om hom was, en dat hy ook maar net 'n gewone ou is wat selfdoentakies verrig.
" 'n Mens kan sien hy geniet dit om met sy hande te werk. Ná 'n frustrerende begin van die staatsrede die vorige aand help dit hom ook seker om te ontspan en tuis handwerk te doen."
Hy sê die mense in die winkel was baie opgewonde, maar daar is glad nie oor die staatsrede gepraat nie – sommer net oor koeitjies en kalfies, en natuurlik wou almal foto's saam met die president geneem het.